**ELŐTERJESZTÉS**

**A Gazdasági és Városstratégiai Bizottság 2016. június 20-i ülésére**

**Javaslat állatmenhely létesítése céljából ingatlan biztosítására**

Tájékoztatom a Tisztelt Bizottságot, hogy az Állatvédők Vasi Egyesülete és a Kutyamenhely Alapítvány Szombathely közös kérelemmel fordult hozzám annak érdekében, hogy az Önkormányzat biztosítson megfelelő területet az általuk működtetett állatmenhely számára.

Régóta igyekezett önkormányzatunk az állatvédők számára megfelelő helyet biztosítani, amelynek megoldására most a civil szervezetekkel egyeztetve teszek javaslatot.

A szombathelyi külterületi 0787/2 hrsz.-ú, kivett dögtér megnevezésű, 6579 m2 alapterületű ingatlan Szombathely Megyei Jogú Város Önkormányzata kizárólagos tulajdonában áll.

Az előterjesztés mellékletét képező térképen a 2. számmal jelölt ingatlanrész kisállat temetőként funkcionál és az ingatlanon belül jelenleg is kerítéssel körbekerítve helyezkedik el. A térképen 1. számmal jelölt és satírozott ingatlanrész szolgálna az állatmenhely elhelyezésére a 2. számú ingatlanrész használójával már előzetesen egyeztetve. Az ingatlan a belterületi határtól kb. 300 méterre helyezkedik el.

A kisállat temetőre vonatkozó szerződés 2016. szeptember 30. napján jár le. A teljes ingatlan hosszú távú (3 évet meghaladó) változatlan célú hasznosítása a Közgyűlés hatáskörébe tartozik, ezért jelenleg átmeneti megoldásként az állatmenhely tekintetében fél éves használatra teszek javaslatot. Szombathely Megyei Jogú Város Önkormányzata vagyonáról szóló 40/2014. (XII.23.) önkormányzat rendelet 11. § b) pontja értelmében az önkormányzati vagyon tekintetében 3 éves időtartamot meg nem haladó tartós ingyenes használatot a gazdasági ügyeket ellátó bizottság jogosult engedélyezni.

Javaslom, hogy a Tisztelt Bizottság a szombathelyi külterületi 0787/2 hrsz.-ú ingatlanból a mellékelt térképen 1. számmal jelölt és satírozott részt tekintetében az Állatvédők Vasi Egyesülete és a Kutyamenhely Alapítvány Szombathely számára 2016. július 1. napjától 2016. december 31. napjáig terjedő határozott időtartamra biztosítson ingyenes használatot.

A fentiekre tekintettel kérem a Tisztelt Bizottságot, hogy az előterjesztést megtárgyalni, és a határozati javaslatban foglaltak szerint dönteni szíveskedjen.

**Szombathely, 2016. június 17.**

**/: Dr. Puskás Tivadar :/**

**Határozati javaslat**

**…./2016. (VI. 20.) GVB határozat**

1./ A Gazdasági és Városstratégiai Bizottság a Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § b) pontja alapján a szombathelyi külterületi 0787/2 hrsz.-ú ingatlanból a mellékelt térképen 1. számmal jelölt és satírozott rész tekintetében az Állatvédők Vasi Egyesülete és a Kutyamenhely Alapítvány Szombathely számára 2016. július 1. napjától 2016. december 31. napjáig terjedő határozott időtartamra ingyenes használatot engedélyez állatmenhely létesítése céljából.

A Bizottság az Állatvédők Vasi Egyesülete és a Kutyamenhely Alapítvány Szombathely részére ingyenes használatot biztosít az alábbi feltételekkel:

* az ingyenes használati jogviszony időtartama 2016. július 1. napjától 2016. december 31. napjáig terjedő határozott időtartam,
* az ingatlanrész fenntartásával, üzemeltetésével kapcsolatos költségek a használót terhelik,
* a használó az ingatlanrészt kizárólag a feladatainak ellátására, állatmenhely létesítése céljából használhatja,
* a használó az ingatlanrész használatát másnak nem engedheti át,
* az ingatlanrészt az ott folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, az ingatlanrészt kiürítve és tisztán, átadáskori állapotban köteles visszaadni.

2./ A Bizottság felhatalmazza a polgármestert, hogy az Állatvédők Vasi Egyesületével és a Kutyamenhely Alapítvány Szombathellyel az ingyenes használatra vonatkozó megállapodást megkösse.

3./ A Bizottság felkéri a polgármestert, hogy a 0787/2 hrsz-ú ingatlan hosszú távú (3 évet meghaladó) változatlan célú hasznosítására tegyen javaslatot a Közgyűlés számára

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

(A végrehajtásért:

Lakézi Gábor, a Városüzemeltetési Osztály vezetője)

**Határidő**: 2016. június 30.

3. pont: 2016. szeptemberi Közgyűlés